Document ID: 32012R0568

A BIZOTTSÁG 568/2012/EU VÉGREHAJTÁSI RENDELETE
(2012. június 28.)
az 555/2008/EK rendeletnek a a borágazatban végrehajtandó támogatási programok benyújtása tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 103za. cikkére,
mivel:
(1)
Az 1234/2007/EK rendelet 103k. cikke (1) bekezdésének első albekezdése értelmében a szóban forgó rendelet Xb. mellékletében említett valamennyi termelő tagállam benyújtja a Bizottságnak az ötéves támogatási program tervezetét, amely a borágazat megsegítését célzó intézkedéseket tartalmaz.
(2)
A borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló, 2008. június 27-i 555/2008/EK bizottsági rendelet (2) 2. cikkének (1) bekezdése úgy rendelkezik, hogy az első alkalommal benyújtott támogatási programok a 2009 és 2013 közötti öt pénzügyi évre vonatkoznak.
(3)
A támogatásiprogram-tervezetek második, a 2014 és 2018 közötti pénzügyi évekre vonatkozó benyújtásának előkészítése érdekében az új programozási időszak tekintetében meg kell határozni a keretetfeltételeket és egyedi követelményeket. A támogatásiprogram-tervezetek második benyújtásának határidejét szintén meg kell állapítani.
(4)
Határidőt kell megállapítani azon tagállamok részére, amelyek úgy határoznak, hogy 2014-től a rendelkezésükre álló nemzeti keret egy részét az 1234/2007/EK irányelv 103o. cikknek megfelelően átcsoportosítják az egységes támogatási rendszerbe.
(5)
Az 555/2008/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 555/2008/EK rendelet a következőképpen módosul:
1.
A 2. cikk helyébe a következő szöveg lép:
„2. cikk
A támogatási programok benyújtása
(1) Az 1234/2007/EK rendelet 103k. cikke (1) bekezdésének első albekezdésében említett első támogatásiprogram-tervezet a 2009 és 2013 közötti öt pénzügyi évre vonatkozik.
A tagállamok a 2014 és 2018 közötti pénzügyi évekre vonatkozó támogatásiprogram-tervezeteiket legkésőbb 2013. március 1-jéig nyújtják be a Bizottsághoz. Ha a 2014-es pénzügyi évtől kezdődően előirányzott nemzeti keret ezen időpontot követően módosításra kerül, a tagállamok támogatási programjukat ennek megfelelően kiigazítják.
A tagállamok támogatási programjuk tervezetét az e rendelet I. melléklete szerinti formanyomtatványon, elektronikus úton nyújtják be a Bizottságnak.
A tagállamok az első és a második albekezdésben említett támogatásiprogram-tervezetre vonatkozó pénzügyi tervet is benyújtják a Bizottságnak a II. melléklet szerinti formanyomtatványon.
(2) A tagállamok tájékoztatják a Bizottságot a támogatási program (1) bekezdésben említett tervezetéhez kapcsolódó nemzeti jogszabályaikról azok elfogadását vagy módosítását követően. Ez megtehető azon internetcím Bizottság számára történő bejelentésével, ahol az érintett jogszabály nyilvánosan elérhető.
(3) Azok a tagállamok, amelyek úgy határoznak, hogy a 2010-es pénzügyi évre és az azt követő évekre, valamint az (1) bekezdés első albekezdésében említett időszak egészére rendelkezésre álló nemzeti keret teljes összegét átcsoportosítják az egységes támogatási rendszerbe, az e rendelet II. melléklete szerinti formanyomtatvány megfelelő sorának kitöltésével legkésőbb 2008. június 30-ig egyszerre bejelentenek valamennyi ilyen átcsoportosítást.
Azok a tagállamok, amelyek úgy határoznak, hogy a 2014-es pénzügyi évre és az azt követő évekre, valamint az (1) bekezdés második albekezdésében említett időszak egészére rendelkezésre álló nemzeti keretből bizonyos összegeket átcsoportosítanak az egységes támogatási rendszerbe, a II. melléklet szerinti formanyomtatvány megfelelő sorának kitöltésével legkésőbb 2012. december 1-jéig bejelentenek valamennyi ilyen átcsoportosítást.
(4) A regionális sajátosságokat tartalmazó támogatási programot készítő tagállamok a III. melléklet szerinti formanyomtatványon a régiónkénti részleteket is benyújthatják.
(5) A kiadásokért a tagállamok vállalnak felelősséget támogatási programjuk Bizottság általi kézhezvételének időpontja és a támogatási program alkalmazásának az 1234/2007/EK rendelet 103k. cikke (2) bekezdésének első albekezdésében meghatározott időpontja között.”
2.
Az I., II., III., IV., V., VI., VII., VIII., VIIIa. és VIIIb. melléklet e rendelet melléklete szerint módosul.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 28-án.

Labels: 12
17
5
6